2020. gada 7. aprīlī Noteikumi Nr. 187

Rīgā (prot. Nr. 22 36. §)

**Grozījums Ministru kabineta 2012. gada 18. decembra noteikumos Nr. 908 "Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm"**

Izdoti saskaņā ar  
[Pievienotās vērtības nodokļa likuma](https://likumi.lv/ta/id/253451-pievienotas-vertibas-nodokla-likums)  
[50. panta](https://likumi.lv/ta/id/253451-pievienotas-vertibas-nodokla-likums#p50) astoto daļu un  
likuma "[Par akcīzes nodokli](https://likumi.lv/ta/id/81066-par-akcizes-nodokli)" [20. panta](https://likumi.lv/ta/id/81066-par-akcizes-nodokli#p20)  
otrās daļas 1. punkta "b" apakšpunktu,  
ceturto un vienpadsmito daļu

Izdarīt Ministru kabineta 2012. gada 18. decembra noteikumos Nr. 908 "Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm" (Latvijas Vēstnesis, 2012, 203. nr.; 2013, 208. nr.; 2016, 251. nr.; 2017, 254. nr.) grozījumu un papildināt noteikumus ar 87.2punktu šādā redakcijā:

"87.2 Ja šajos noteikumos norādītais iesniegumu iesniegšanas termiņš pilnīgi vai daļēji sakrīt ar laikposmu, uz kādu izsludināta ārkārtējā situācija, lai ierobežotu Covid-19 izplatību, vai attiecīgais termiņš iestājas 30 dienu laikā pēc ārkārtējās situācijas beigām, tad šajos noteikumos norādīto iesniegumu iesniegšanas termiņu sāk skaitīt ar trīsdesmito dienu pēc ārkārtējās situācijas beigām. Ārlietu ministrijas Valsts protokolam, Aizsardzības ministrijai un Valsts ieņēmumu dienestam ir tiesības šajos noteikumos noteiktos pienākumus veikt 60 dienu laikā pēc minēto iesniegumu saņemšanas."

Ministru prezidents A. K. Kariņš

Finanšu ministrs J. Reirs